Diari Oficial de la Generalitat Valenciana


Sumari del DOGV 4405, del 24-12-2002 (2002/14571)

RESOLUCIÓ de 13 de desembre de 2002, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració entre el Ministeri de Treball i Afers Socials (Institut de Migracions i Servicis Socials .IMSERSO.), i la Conselleria d'Obres Públiques, Urbanisme i Transports de la Comunitat Valenciana, per al desenrotllament d'un programa d'accessibilitat en les línies regulars d'autobusos interurbans.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4405

Data del DOGV
:   24-12-2002

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2002/14195


Data del document
:   13-12-2002

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Obres Públiques, Urbanisme i Transports
    * cooperació administrativa
    * administració central
    * mitjans per a discapacitats

RESOLUCIÓ de 13 de desembre de 2002, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració entre el Ministeri de Treball i Afers Socials (Institut de Migracions i Servicis Socials ?IMSERSO?), i la Conselleria d'Obres Públiques, Urbanisme i Transports de la Comunitat Valenciana, per al desenrotllament d'un programa d'accessibilitat en les línies regulars d'autobusos interurbans. [2002/14484]
  
Subscrit, després de la tramitació prèvia reglamentària, entre el Ministeri de Treball i Afers Socials (Institut de Migracions i Servicis Socials ?IMSERSO?), i la Conselleria d'Obres Públiques, Urbanisme i Transports de la Comunitat Valenciana, el 7 de novembre de 2002, un Conveni de col·laboració per al desenrotllament d'un programa d'accessibilitat en les línies regulars d'autobusos interurbans, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0819/2002, i que figura com a annex d'aquesta resolució.
  
València, 13 de desembre de 2002.- La subsecretària del Secretariat del Govern i Relacions amb les Corts: Amparo Koninckx Frasquet.
  
Conveni de col·laboració entre el Ministeri de Treball i Afers Socials (Institut de Migracions i Servicis Socials ?IMSERSO-), i la Conselleria d'Obres Públiques, Urbanisme i Transports de la Comunitat Valenciana, per al desenrotllament d'un programa d'accessibilitat en les línies regulars d'autobusos interurbans.
  
Madrid, 7 de novembre de 2002
  
D'una banda, el senyor Antonio Lis Darder, director general de l'Institut de Migracions i Servicis Socials, nomenat pel Reial Decret 801/2002, de 26 de juliol, i en virtut del qual establix l'article 6 de la Llei 30/1992, de 26 de novembre, Règim Jurídic de les Administracions Públiques i del Procediment Administratiu Comú.
  
D'una altra, el senyor José Ramón García Antón, conseller d'Obres Públiques, Urbanisme i Transports de la Comunitat València, de conformitat amb l'atribució legal de competències que li atorgua la Llei 5/1983, de 30 de desembre, de Govern Valencià, i facultat mitjançant Acord del Govern Valencià de 28 d'octubre de 2002m modificada per Llei 4/1999, de 13 de gener.
  
EXPOSEN
  
I. L'estat, d'acord amb el que establix l'article 149.1.17é de la Constitució, té competència exclusiva per a establir la legislació bàsica i el règim econòmic de la Seguretat Social, i la Comunitat Valenciana, de conformitat amb el que establix l'Estatut d'Autonomia, aprovat per Llei Orgànica 5/1982, d'1 de juliol, té atribuïda competència exclusiva en matèria de promoció i ajuda a la tercera edat, emigrants, minusvàlids i la resta de grups socials necessitats d'especial atenció i, en els termes que establisquen les lleis i les normes reglamentàries que en el desplegament de la legislació dicte l'estat, la funció executiva en matèria de les prestacions i servicis socials del sistema de Seguretat Social.
  
II. El Ministeri de Treball i Afers Socials, a través de l'Institut de Migracions i Servicis Socials (IMSERSO), en resposta a la demanda presentada pels col·lectius de persones amb mobilitat reduïda, i es considera la necessitat urgent de dur a terme l'adaptació del transport públic en el nostre país, desitja estar present en aquelles actuacions que contribuïxen a la implantació de transports públics adaptats a les necessitats del sector de població amb mobilitat reduïda, i tractar, al mateix temps, de proporcionar una millor qualitat de vida per a tots els ciutadans.
  
Que l'IMSERSO desenrotlla accions relatives a l'accessibilitat en el transport pel que fa a les regions d'Objectiu 1, en el marc de les accions complementàries FEDER al Programa Operatiu de Lluita contra la Discriminació del FSE, amb gasto elegibles durant tot l'any 2002.
  
III. Per la seua banda, l'Estatut d'Autonomia de la Comunitat Valenciana, establix en l'article 31.15 la seua competència exclusiva en matèria del transport per carretera l'itinerari de la qual es desenrotlle íntegrament en el territori d'esta. Així mateix, se li atribuïx la potestat reglamentària i la funció executiva en la dita matèria, en virtut de l'article 33.8 del referit Estatut.
  
IV. Així mateix, hi ha un interés per part de la Comunitat Valenciana a millorar la qualitat dels servicis de transport a tots els usuaris del sistema, sense distinció respecte a les seues condicions personals de mobilitat, la qual cosa va portar a la promulgació de la Llei 1/1998, de 5 de maig, de la Generalitat Valenciana, d'Accessibilitat i Supressió de Barreres Arquitectòniques, Urbanístiques i de la Comunicació, publicada en el DOGV, de 7 de maig de 1998, que establix mesures diverses per a afavorir l'accessibilitat dels transports públics.
  
Per a impulsar la incorporació del material mòbil adequat a les exigències de mobilitat referida, la Conselleria d'Obres Públiques, Urbanisme i Transports de la Comunitat Valenciana ha incorporat en la convocatòria de l'any 2002 per la qual s'establixen les bases reguladores per a la concessió de subvencions a empreses concessionàries de servicis públics regulars permanents d'ús general de transport de viatgers per carretera en l'Àrea Metropolitana d'Alacant, per a l'adquisició i renovació, ampliació i millora del material mòbil, la condició que els nous vehicles siguen accessibles.
  
CLÀUSULES
  
Primera
  
El present conveni té per objecte desenrotllar, durant l'any 2002, un projecte dirigit a oferir solucions accessibles en el transport públic interurbà de l'Àrea Metropolitana d'Alacant, les concessions del qual són de titularitat de la Conselleria d'Obres Públiques, Urbanisme i Transports.
  
Segona
  
Les aportacions per al desenrotllament del present conveni es produiran d'acord amb la distribució següent:
  
FEDER IMSERSO COMUNITAT AUTÒNOMA TOTAL
  
149.800,00 32.100,00 32.100,67 149.914,00
  
Este pla de finançament s'ajusta a la normativa comunitària en vigor, i assumix l'IMSERSO l'aportació de les quanties de FEDER, les quals li seran reemborsades en funció de la presentació de justificació del gasto.
  
L'IMSERSO contribuirà al programa descrit amb una aportació total, per a l'exercici 2002, de cent huitanta-un mil nou-cents euros (181.900 euros), a càrrec de l'aplicació 79.52.123.4 del pressupost de gastos i dotacions de l'IMSERSO per a 2002. En esta quantitat està integrada la seua quota i l'import corresponent a l'aportació assignada a FEDER en el quadre anterior. Este total s'abonarà a la firma del present conveni a la Conselleria d'Obres Públiques, Urbanisme i Transports de la Comunitat Valenciana.
  
Per la seua banda, la Conselleria d'Obres Públiques, Urbanisme i Transports de la Comunitat Valenciana participarà en este projecte, amb una aportació total de trenta-dos mil cent euros (32.100 euros), inclosos en el pressupost d'un milió nou-cents seixanta-nou mil set-cents trenta-quatre (1.969.734 euros), a càrrec de la línia T0816000 Millora de la qualitat de l'oferta de transport públic de viatgers i mercaderies del programa 513.30 Ordenació i Coordinació del Transport Terrestre del Pressupost de 2002 de la Conselleria d'Obres Públiques, Urbanisme i Transports, que es destinen al finançament del programa d'ajudes mencionat en la part expositiva IV per a ampliació, renovació i millora de la flota de material mòbil en l'Àrea Metropolitana d'Alacant.
  
Tercera
  
Les quantitats aportades per les institucions col·laboradores seran destinades a finançar l'adquisició de vehicles accessibles, en els termes que s'indiquen en les convocatòries d'ajudes que publique l'any 2002 la Conselleria d'Obres Públiques, Urbanisme i Transports de la Comunitat Valenciana.
  
Els autobusos que s'adquirisquen hauran de reunir les característiques apropiades a la finalitat d'este projecte, d'acord amb la normativa vigent, bàsicament les arreplegades en la Llei 1/1998, de 5 de maig, de la Generalitat Valenciana, d'Accessibilitat i Supressió de Barreres Arquitectòniques, Urbanístiques i de la Comunicació.
  
Quarta
  
La Conselleria d'Obres Públiques, Urbanisme i Transports de la Comunitat Valenciana es compromet a portar a terme l'oportuna convocatòria d'ajudes entre les empreses concessionàries de transports regulars interurbans en l'Àrea Metropolitana d'Alacant, a la qual podran accedir, en els termes exigits per la corresponent orde de convocatòria d'ajudes de la Conselleria d'Obres Públiques, Urbanisme i Transports, les empreses interessades a substituir o ampliar la seua flota actual de transport per vehicles plenament accessibles en els termes establits en el present conveni de col·laboració.
  
Cinquena
  
Es crearà una Comissió de Seguiment d'este conveni, com a òrgan mixt de vigilància i control, constituïda per dos representants de la Comunitat Valenciana i dos representants de l'administració general de l'estat, un dels quals serà designat per la Delegació de Govern a la Comunitat Autònoma.
  
Esta Comissió serà presidida alternativament, i per trimestre, per un dels representants de l'administració general de l'Estat o per un de la Comunitat Valenciana.
  
Serà objectiu permanent de la Comissió de Seguiment vetlar per l'adequat compliment dels fins previstos en el conveni, i resoldre els problemes d'interpretació i compliment que puguen plantejar-se.
  
Sisena
  
La Comissió de Seguiment es reunirà a instància de qualsevol de les parts totes les vegades que es considere necessari, fonamentalment per a:
  
- Conéixer el procediment d'adjudicació de les ajudes objecte d'este conveni.
  
- Sol·licitar, si es considera oportú, que el Centre Estatal d'Autonomia Personal i Ajudes Tècniques (CEAPAT) de l'IMSERSO comprove que les condicions exigides als vehicles són adequades.
  
Setena
  
A l'hora d'analitzar les peticions que es formulen en la convocatòria pública a què es fa referència en la clàusula quarta, es tindran en compte les especificacions tècniques establides en l'orde de convocatòria de la Conselleria d'Obres Públiques, Urbanisme i Transports de la Comunitat Valenciana.
  
Huitena
  
Les ajudes objecte del present conveni, així com les empreses beneficiàries d'estes, estaran sotmeses a les previsions del Text Refós de la Llei d'Hisenda Pública de la Generalitat Valenciana (Decret Legislatiu de 26 de juny de 1991) i la seua normativa de desenrotllament.
  
Novena
  
Per a aconseguir els objectius d'este projecte, les empreses concessionàries del servici que reben les ajudes i subvencions previstes en el present conveni de col·laboració es comprometran a mantindre els vehicles subvencionats durant un període mínim de cinc anys exclusivament al servici de la concessió i dins de l'àmbit geogràfic de l'Àrea Metropolitana d'Alacant, en les mateixes condicions tècniques i d'accessibilitat exigides.
  
Deu
  
Les empreses concessionàries que participen en el projecte es comprometran a incorporar en un lloc visible dels vehicles una referència expressa a la col·laboració de la Conselleria d'Obres Públiques, Urbanisme i Transports de la Comunitat Valenciana i del Ministeri de Treball i Afers Socials en l'oferta d'esta solució de transport accessible. El disseny del distintiu i la seua ubicació en el vehicle seran aprovats per la Comissió de Seguiment del conveni.
  
Onze
  
En el cas que les aportacions rebudes siguen destinades a fins distints dels establits en este conveni o no s'apliquen en les condicions determinades, seran revocades, després de la proposta prèvia de la Comissió de Seguiment, i l'empresa perceptora vindrà obligada a reintegrar les quantitats rebudes incrementades amb l'interés legal dels diners (interés de demora) en la quantia fixada en l'article 36 del Text Refós de la Llei General Pressupostària aprovat pel Reial Decret Legislatiu 1.091/1988, de 23 de setembre. Estes quantitats es distribuiran proporcionalment als recursos econòmics aplicats en este projecte, entre la Comunitat Valenciana i l'IMSERSO.
  
Dotze
  
La Conselleria d'Obres Públiques, Urbanisme i Transports justificarà al Ministeri de Treball i Afers Socials, a través de l'IMSERSO, les quantitats entregades a cada empresa concessionària, i acreditarà documentalment el destí d'estes mitjançant la presentació, dins del termini i en la forma establida en la normativa d'aplicació, d'una memòria del desenrotllament del projecte, dels documents acreditatius del gasto efectuat i les factures de les empreses venedores. Estos documents es presentaran en original o en còpia compulsada.
  
La dita justificació haurà de presentar-se abans del dia 31 d'octubre de l'any següent a aquell en què es desenrotllarà el programa.
  
Tretze
  
Este conveni, que produirà efectes a partir de la data de la firma, esgotarà la vigència el dia 31 de desembre de 2002. No obstant això, es podrà prorrogar la vigència per períodes anuals sempre que les parts intervinents així ho acorden de forma expressa amb anterioritat a l'acabament de la vigència, i prèviament amb els informes i els tràmits preceptius.
  
Catorze
  
Serà causa de resolució del present conveni l'incompliment, per qualssevol de les parts intervinents, de les obligacions essencials contingudes en les clàusules, i s'entenen per essencials les referides als àmbits subjectiu i material del conveni, a les tècniques de col·laboració i als compromisos de finançament.
  
Quinze
  
Qualsevol de les parts podrà proposar la modificació o denunciar el conveni, si ho comunica per escrit a les altres parts amb una antelació de, com a mínim, dos mesos a la data en què s'haja de donar per acabat.
  
Tant en un cas com en l'altre hauran de concloure's els treballs iniciats a l'empara del present instrument de col·laboració.
  
Setze
  
Este conveni es troba exclòs de l'àmbit d'aplicació de la Llei de Contractes de les Administracions Públiques, en virtut del que establix l'article 3.1.c) del seu Text Refós, aprovat pel Reial Decret Legislatiu 2/2000, de 16 de juny.
  
Desset
  
La Jurisdicció Contenciosa Administrativa de la Comunitat Valenciana serà la competent per a resoldre les qüestions litigioses que pogueren suscitar-se entre les parts en el desenrotllament del present conveni, donada la naturalesa administrativa d'este .
  
Com a prova de conformitat amb tot el que s'ha esposat abans, les parts intervinents firmen el present conveni per triplicat exemplar, a un sol efecte, al lloc i en la data assenyalats en l'encapçalament.
  
Pel Ministeri de Treball i Afers Socials
  
Antonio Lis Darder
  
Per la Conselleria d'Obres Públiques, Urbanisme i Transports
  
José Ramón García Antón